মুহাম্মদ ইউনূসের মন্ত্রিসভা
মুহাম্মদ ইউনূসের উপদেষ্টা পরিষদ বা মুহাম্মদ ইউনূসের মন্ত্রিসভা মুহাম্মদ ইউনূস ২০২৪ সালের ৮ আগস্ট বাংলাদেশের অন্তর্বর্তীকালীন সরকারের প্রধান উপদেষ্টা হিসেবে শপথ গ্রহণের মাধ্যমে যাত্রা শুরু করে। বৈষম্যবিরোধী ছাত্র আন্দোলনের প্রক্ষাপটে তৎকালীন প্রধানমন্ত্রী শেখ হাসিনা ৫ আগস্ট দেশত্যাগ করেন। পরবর্তীতে রাষ্ট্রপতি সংসদ বিলুপ্ত করার ফলে সৃষ্ট শূন্যতা পূরণে ১৭ জন উপদেষ্টা নিয়ে ইউনূসের উপদেষ্টা পরিষদ যাত্রা শুরু করে। তবে ১৭ জনের মধ্যে ৮ আগস্ট ইউনূসসহ ১৪ জন উপদেষ্টা শপথ গ্রহণ করেন এবং পরে তাদের মধ্যে দপ্তর বণ্টন করা হয়। ঢাকার বাইরে অবস্থান করার কারণে জনাব সুপ্রদীপ চাকমা, জনাব বিধান রঞ্জন রায় ও জনাব ফারুক-ই-আজম উপদেষ্টা হিসেবে শপথ গ্রহণ করতে পারেনি। পরবর্তীতে তাদের মধ্যে জনাব সুপ্রদীপ চাকমা ও জনাব বিধান রঞ্জন রায় ১১ আগস্ট শপথ গ্রহণ করেন এবং যুক্তরাষ্ট্র থেকে ফেরার পর ১৩ আগস্ট জনাব ফারুক-ই-আজম শপথ গ্রহণ করেন। পরবর্তীতে দেশ গঠনের লক্ষ্যে আরও ৪ জন উপদেষ্টা নির্বাচন করা হয়। তারা হলেন জনাব ওয়াহিদউদ্দিন মাহমুদ, জনাব মুহাম্মদ ফাওজুল কবির খান, জনাব আলী ইমাম মজুমদার এবং জনাব জাহাঙ্গীর আলম চৌধুরী। তারা সকলেই ১৬ আগস্ট শপথ গ্রহণ করেন। তাদের শপথ গ্রহণের পর দপ্তরসমূহ পুনঃবণ্টন করা হয়। তাদের শপথ গ্রহণের মাধ্যমে মোট উপদেষ্টার সংখ্যা হয়ে দাঁড়ায় ২১ জনে।